钦定古今图书集成/历象汇编/庶征典/第087卷 > 梁
## 钦定古今图书集成/历象汇编/庶征典/第087卷 > 梁

梁遇旱雩祭之制：

按《隋书礼仪志》：“《春秋》龙见而雩。梁制不为恒祀。四月
后旱则祈雨。行七事：一、理冤狱及失职者，二、赈鳏寡
孤独者，三、省繇轻赋，四、举进贤良，五、黜退贪邪；六、命
会男女，恤怨旷；七、撤膳羞，弛乐悬而不作。天子又降
法服，七日乃祈社稷，七日乃祈山林川泽常兴云雨
者；七日乃祈群庙之主于太庙，七日乃祈古来百辟
卿士有益于人者。”七日乃大雩，祈上帝，遍祈所有事者。大雩礼，“立圆坛于南郊之左，祈五天帝及五人帝
于其方，以太祖配位于青帝之南，五官配食于下。”七
日乃去乐，又遍祈社稷山林川泽，就故地处大雩国
南，除地为𫮃，舞童六十四人。祈百辟卿士于雩坛之
左，除地为𫮃，舞童六十四人。皆袨服，为八列，各执羽
翳，每列歌《云汉诗》一章而毕。旱而祈，澍，则报以太牢，
皆有司行事。唯雩则不报。若郡国县旱请雨，则五事
同时并行：一理冤狱失职，二赈鳏寡孤独，三省繇役，
四进贤良，五退贪邪。守令皆洁斋三日，乃祈社稷。七
日不雨，更斋祈如初；三变仍不雨，复斋祈。其界内山
林川泽常兴云雨者，祈，而澍亦各有报。

### 武帝天监元年大旱

按《梁书武帝本纪》：“天监元年，大旱，米斗五千，人多饿
死。”

按《隋书五行志》：梁天监元年大旱，米斗五千，人多饿
死。《洪范五行传》曰：“若持亢阳之节，兴师动众，劳人过
度，以起城邑，不顾百姓，臣下悲怨，然而心不能从。故
阳气盛而失度，阴气沉而不附。阳气盛，旱灾应也。”初，
帝起兵襄阳，破张冲，败陈伯之，及平建康，前后连战，
百姓劳敝。及即位后，复与魏交兵不止之应也。
天监十一年，旱。

按，《南史梁武帝本纪》，“天监十一年三月丁巳，为旱，故
曲赦扬、徐二州。”

### 简文帝大宝元年旱

按：《南史梁简文帝本纪》：大宝元年：“自春迄夏，大旱，人
相食，都下尤甚。”